Ripley Hitchcock
Ripley Hitchcock (folút: James Ripley Wellman Hitchcock; Fitchburg (Massachusetts), 1857 – 1918) wie in foaroansteand Amerikaansk boekeredakteur dy't foar de útjouwerij Harper & Brothers wurke. Hy hie grutte ynfloed op 'e úteinlike foarm fan 'e troch him redigearre boeken, dêr't wurken fan Rudyard Kipling, sir Arthur Conan Doyle, Stephen Crane en Zane Grey ûnder wiene. Dêrnjonken wied er ek sels aktyf as publisist.

Libben
Hitchcock waard yn 1857 berne yn Fitchburg, yn 'e steat Massachusetts, as de soan fan sjirurch Alfred Hitchcock (1813-1874). Hy studearre yn 1877 ôf oan 'e Universiteit fan Harvard, dêr't er lykwols neitiid noch as "bûtengewoan studint" trochlearde yn 'e skiene keunsten en de filosofy. Dêrnjonken folge er in jier lang kolleezjes oan it Newyorkske Kolleezje foar Dokters en Sjirurgen.

Yn 1882 sette Hitchcock útein mei syn profesjonele karriêre yn 'e hoedanichheid fan sjoernalist foar de krante de New York Tribune. Yn 1890 waard er literêr adviseur foar de útjouwerij D. Appleton & Co., dêr't syn yngeande redaksje fan David Harum, mei ynstimming fan 'e op stjerren lizzende skriuwer Edward Noyes Westcott, it manuskript ta in bestseller makke, dy't letter ferfilme waard. Fan 1902 oant 1906 wie Hitchcock ûnderdirekteur fan A.S. Barnes, en fan 1906 ôf wurke er de rest fan syn karriêre as boekeredakteur by de grutte en tige foaroansteande útjouwerij Harper & Brothers, yn New York.

Hitchcock is wol omskreaun as in djip religieus en aartskonservatyf bolwurk fan 'e fêstige oarder yn 'e Amerikaanske útjouwersbrâns. As boekeredakteur waard er, fral nei syn dea, berucht om 'e frijheden dy't er himsels tastie mei oarmans wurk, wêrby't er it net nedich fûn om 'e skriuwer by it werskriuwen te belûken. Sa swakke er yn 'e boeken dy't er behannele, stelselmjittich alle uterings fan seksualiteit ôf, wiske er alle flokwurden, timpere er gauris gewelddiedige passaazjes en slipe er de skerpe puntsjes fan irony en sarkasme ôf. It manuskript The Red Badge of Courage, fan Stephen Crane, feroare er troch in stikmannich yngeande en doelbewuste yngrepen fan in anty-oarlochsroman yn in oarlochsroman. En by it boek The Lone Star Ranger, fan Zane Grey, besleat er sels op eigen manneboet mar om 'e twadde helte fan it manuskript fuort te smiten en der ynstee de lêste helte fan in oar manuskript fan Grey oan fêst te plakken.

Yn Hitchcock syn tiid koe soks blykber, mar tsjintwurdich wurdt syn dwaan en litten yn 'e útjouwerswrâld rûnom as ûntalitber beskôge en gauris oanhelle as in skoalfoarbyld fan hoe't it net moat. Ferskate romans dy't troch Hitchcock "ferbettere" wiene, binne yn resinte jierren yn har oarspronklike foarm útjûn, mei dêrûnder The Red Badge of Courage fan Stephen Crane, en Desert Gold fan Zane Grey. Njonken syn redaksjewurk wie Hitchcock ek sels aktyf as skriuwer, wêrby't er non-fiksjewurken publisearre oer keunst en oer de skiednis fan it Wylde Westen.

Wurk 
 1885 – The Western Art Movement
 1885 – A Study of George Jenness, with a Catalogue of the Jenness Exhibition
 1886 – Etching in America
 1888 – Madonnas by Old Masters
 1890 – Some American Painters in Water Colors
 1899 – Thomas De Quincey: A Study
 1903 – Louisiana Purchase Explorations: Early History of the Building of the West
 1903 – Richard Henry Stoddard: Some Personal Notes
 1905 – The Lewis and Clark Expedition

Amerikaansk boekeredakteur
Amerikaansk publisist
Amerikaansk sjoernalist
Amerikaansk persoan fan Ingelsk komôf
Persoan berne yn 1857
Persoan stoarn yn 1918